1. ปัจจัยความเสี่ยง

1.  ความเสี่ยงลิขสิทธิ์ในการลงทุน

เนื่องจากรายได้จากการจำหน่ายสินค้าลิขสิทธิ์ป่องทรัพย์ทั้งภาพยนตร์และเพลงถือเป็นรายได้หลักของกลุ่มป่องทรัพย์
โดยลิขสิทธิ์ภาพยนตร์และเพลงดังกล่าวอาจทำรายได้น้อยกว่าที่ตั้งเป้าหมายหรือคาดการณ์ไว้ซึ่งอาจส่งผลกระทบต่อรายได้และผลการดำเนินงานของกลุ่มป่องทรัพย์
ทั้งนี้ที่ผ่านมาในปี 2549
กลุ่มป่องทรัพย์มีเงินลงทุนเพื่อให้ได้มาซึ่งลิขสิทธิ์ภาพยนตร์และเพลงทั้งในรูปแบบแพ็ค (Package)
และรายเรื่องเป็นจำนวนเงินทั้งสิ้น 385 ล้านบาท
ซึ่งกลุ่มป่องทรัพย์ได้ตระหนักถึงความเสี่ยงในการลงทุนดังกล่าวจึงมุ่งเน้นลงทุนในลิขสิทธิ์ที่เป็นที่นิยมของลูกค้า
และสามารถให้ผลตอบแทนต่อการลงทุนให้แก่ป่องทรัพย์ได้อย่างรวดเร็ว นอกจากนั้น ในปี 2549
ป่องทรัพย์ได้เลิกสัญญาลิขสิทธิ์กับบริษัท สหมงคลฟิล์ม
เป็นผลให้ลดความเสี่ยงลงในขณะที่ยังคงจำหน่ายสินค้าลิขสิทธิ์ดังกล่าวด้วยการเป็นผู้ค้าปลีกผ่าน
Shop แมงป่องและแกรนดี
นอกจากนี้ป่องทรัพย์ยังทำการโฆษณาประชาสัมพันธ์และส่งเสริมการขายและจัดจำหน่ายสินค้าให้ครอบคลุมพื้นที่ทั่วประเทศ
ผ่านสาขาและช่องทางการจัดจำหน่ายของป่องทรัพย์
เพื่อเพิ่มรายได้และผลตอบแทนจากการลงทุนในลิขสิทธิ์ดังกล่าว

2. ความเสี่ยงจากสินค้าละเมิดลิขสิทธิ์

ปัญหาการลักลอบจำหน่ายสินค้าละเมิดลิขสิทธิ์ถือเป็นปัจจัยหนึ่งที่มีผลกระทบต่อธุรกิจจัดจำหน่ายแผ่นหนังและเพลงของบริษัทฯ
และอาจทำให้บริษัทฯต้องเสียโอกาสทางธุรกิจในแต่ละปี
อย่างไรก็ตามการที่ภาครัฐและเอกชนได้มีการรณรงค์ต่อต้านสินค้าละเมิดลิขสิทธิ์ อาทิ เช่น
การควบคุมการนำเข้าเครื่องจักรที่สามารถใช้ในการผลิตสินค้าละเมิดลิขสิทธิ์ การควบคุมการผลิต
การควบคุมการจัดจำหน่ายของภาครัฐ
และการร่วมมือของภาคเอกชนในการลดราคาสินค้าเพื่อลดช่องว่างระหว่างสินค้าถูกกฎหมายและสินค้าละเมิดลิขสิทธิ์
เป็นต้น ในส่วนของบริษัทฯที่นอกจากจะดำเนินนโยบายร่วมมือกับภาครัฐและเอกชนอื่น ๆ แล้ว
บริษัทฯยังมุ่งเน้นผลิตสินค้าให้มีคุณภาพเพื่อสร้างความแตกต่างของสินค้าบริษัทฯกับสินค้าละเมิดลิขสิทธิ์
รวมถึงการจ้างบริษัทฯจัดการสินค้าละเมิดลิขสิทธิ์
การให้ความร่วมมือและสนับสนุนหน่วยงานที่เกี่ยวข้องในการให้ข้อมูลชี้เบาะแส
และสนับสนุนหน่วยงานดังกล่าวเพื่อจัดการกับสินค้าละเมิดลิขสิทธิ์

3. ความเสี่ยงในการลงทุนสาขา

ณ สิ้นปี 2549 บริษัทฯมีสาขาและจุดขายจำนวน 251 แห่ง
กระจายอยู่ในศูนย์การค้าชั้นนำและแหล่งชุมชนที่สำคัญ
สาขาและจุดขายของป่องทรัพย์สามารถทำรายได้จากการจำหน่ายและให้เช่าสินค้าในปี 2549
เป็นจำนวน 741 ล้านบาท หรือคิดเป็นร้อยละ 64 ของรายได้รวมตามลำดับ ทั้งนี้ในปี 2549
บริษัทฯได้ปิดสาขาจำนวน 64 สาขา อันเนื่องจากผลการดำเนินงานไม่เป็นไปตามเป้าหมาย 6
สาขา และส่วนที่เหลือเป็นผลจากการปิดพื้นที่ของเจ้าของพื้นที่และการเปลี่ยนแปลงรูปแบบพื้นที่
อย่างไรก็ตามบริษัทฯได้มีการพิจารณาจำนวนลูกค้าเป้าหมายและปริมาณความต้องการของลูกค้าในแต่ละทำเล
ประกอบกับการที่บริษัทฯมีประสบการณ์และความชำนาญในการดำเนินธุรกิจ
การมีสินค้าที่มีความหลากหลายทั้งภาพยนตร์และเพลงที่เป็นลิขสิทธิ์ของกลุ่มป่องทรัพย์และพันธมิตรทางการค้า
ทำให้บริษัทฯเชื่อว่าจะสามารถนำความสำเร็จมาสู่สาขาและสร้างความเติบโตให้กับธุรกิจกลุ่มป่องทรัพย์ได้

4. การพึ่งพิงบุคลากรของธุรกิจผลิตเพลง

ป่องทรัพย์เป็นผู้ดำเนินธุรกิจผลิตเพลง ซึ่งศิลปิน ทีมงาน และโปรดิวเซอร์
ถือเป็นปัจจัยสำคัญในการกำหนดความสำเร็จของธุรกิจเพลง การขาดแคลนบุคลากรที่มีประสบการณ์
รวมถึงการย้ายค่ายหรือการเปลี่ยนต้นสังกัดของศิลปิน โปรดิวเซอร์
อาจส่งผลกระทบต่อผลการดำเนินงานของป่องทรัพย์ในอนาคตได้
ซึ่งผู้บริหารของป่องทรัพย์ได้ตระหนักถึงความเสี่ยงดังกล่าว
โดยได้ให้บุคลากรดังกล่าวมีส่วนร่วมในการตัดสินใจและมีบทบาทในการดำเนินงานทั้งในด้านการผลิต
และการบริหารงานภายในองค์กร รวมถึงการสรรหาศิลปิน ทีมงาน และโปรดิวเซอร์
ที่มีประสบการณ์ และความสามารถอย่างสม่ำเสมอ ซึ่งจะช่วยให้ความเสี่ยงดังกล่าวลดลงได้

5. ความเสี่ยงจากการพึ่งพิงผู้บริหาร

ที่ผ่านมาธุรกิจของกลุ่มป่องทรัพย์มีการดำเนินการและบริหารภายใต้กลุ่มของนางนลินรัตน์ นันท์นนส์
ซึ่งเป็นผู้ก่อตั้ง ผู้ถือหุ้นใหญ่
และผู้บริหารที่สำคัญที่ทำให้ธุรกิจของกลุ่มป่องทรัพย์มีการเติบโตและพัฒนาจนถึงปัจจุบัน
จึงมีความเสี่ยงจากการที่กลุ่มนางนลินรัตน์ นันท์นนส์อาจลดสัดส่วนการถือหุ้นในบริษัทฯ
หรือออกจากการเป็นผู้บริหารของบริษัทฯซึ่งอาจส่งผลกระทบต่อการบริหารและผลการดำเนินงานของบริษัทฯได้
อย่างไรก็ตามเนื่องจากนางนลินรัตน์ นันท์นนส์ เป็นผู้ก่อตั้งบริษัทฯ และเป็นผู้ถือหุ้นใหญ่ของบริษัทฯ
ที่ดำเนินธุรกิจของบริษัทฯมากว่า 20 ปี แสดงให้เห็นถึงความผูกพันต่อองค์กร
และความตั้งใจในการประกอบกิจการให้มีการเติบโต
ก้าวหน้าอย่างต่อเนื่องในฐานะผู้บริหารและผู้ถือหุ้นใหญ่ที่มีเสียงข้างมากในกิจการ
นอกจากนี้บริษัทฯได้มีการจัดโครงสร้างองค์กรที่เป็นระบบและการจัดการให้มีลักษณะการดำเนินธุรกิจด้วยการกระจายอำนาจให้ผู้บริหารอื่น
ๆ มีส่วนร่วมในการบริหารและตัดสินใจ

6. ความเสี่ยงกรณีมีผู้ถือหุ้นรายใหญ่มากกว่าร้อยละ 50

ณ วันที่ 31 พฤษภาคม 2549 กลุ่มนางนลินรัตน์ นันท์นนส์ (ผู้บริหารและพนักงาน)
ถือหุ้นในบริษัทฯจำนวน 184,318,020 หุ้น คิดเป็นร้อยละ 63
ของจำนวนหุ้นที่เรียกชำระแล้วทั้งหมดของบริษัทฯ
ซึ่งทำให้สามารถควบคุมมติที่ประชุมผู้ถือหุ้นในเรื่องต่าง ๆ ได้
ยกเว้นในเรื่องที่เกี่ยวกับกฎหมายหรือข้อบังคับของบริษัทฯที่กำหนดให้ต้องได้รับเสียง 3 ใน 4
ของที่ประชุมผู้ถือหุ้น ซึ่งทำให้ผู้ถือหุ้นรายอื่น ๆ
อาจไม่สามารถรวบรวมคะแนนเสียงเพื่อตรวจสอบและถ่วงดุลกับกลุ่มผู้ถือหุ้นรายใหญ่ได้
ยกเว้นเรื่องที่กลุ่มนางนลินรัตน์ นันท์นนส์ มีส่วนได้ส่วนเสีย (Connected Transaction)
ตามนิยามของตลาดหลักทรัพย์แห่งประเทศไทย อย่างไรก็ตาม ถึงแม้กลุ่มนางนลินรัตน์ นันท์นนส์
จะเป็นผู้ถือหุ้นรายใหญ่และมีคะแนนเสียงข้างมาก แต่กลุ่มนางนลินรัตน์ นันท์นนส์
ก็มีเจตนารมณ์ที่จะทำให้บริษัทฯมีการดำเนินธุรกิจที่ชัดเจน เป็นอิสระและมีความโปร่งใส
ให้เป็นไปตามหลักการกำกับดูแลกิจการที่ดี (Good Corporate Governance)
ซึ่งผู้ถือหุ้นสามารถตรวจสอบได้
ดังจะเห็นได้จากโครงสร้างการจัดการของบริษัทฯซึ่งประกอบด้วยคณะกรรมการทั้งหมด 3 ชุด ได้แก่
คณะกรรมการบริษัทฯ คณะกรรมการตรวจสอบ และคณะกรรมการบริหาร
ซึ่งคณะกรรมการแต่ละคณะประกอบด้วยบุคคลที่มีความรู้ความสามารถและมีการกำหนดขอบเขตหน้าที่ของการปฏิบัติงานอย่างชัดเจน